“หุ้นเอเชีย” เปิดลบตาม “ดาวโจนส์” หลังบอนด์ยีลด์พุ่ง-กังวล “เฟด” ขึ้นดอกเบี้ยแรง
“ตลาดหุ้นเอเชีย” เปิดลบ ตามดาวโจนส์ เนื่องจากการพุ่งขึ้นของอัตราผลตอบแทนพันธบัตรสหรัฐได้บดบังปัจจัยบวกจากผลประกอบการที่ดีเกินคาดของบจ. และนักลงทุนวิตกเฟดเดินหน้าขึ้นดอกเบี้ยรุนแรงเพื่อสกัดเงินเฟ้อ พร้อมกังวลภาวะเศรษฐกิจ
“ตลาดหุ้นเอเชีย” เปิดลบ ตามดาวโจนส์ เนื่องจากการพุ่งขึ้นของอัตราผลตอบแทนพันธบัตรสหรัฐได้บดบังปัจจัยบวกจากผลประกอบการที่ดีเกินคาดของบจ. และนักลงทุนวิตกเฟดเดินหน้าขึ้นดอกเบี้ยรุนแรงเพื่อสกัดเงินเฟ้อ พร้อมกังวลภาวะเศรษฐกิจ
20 ต.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ตามทิศทางของดัชนีดาวโจนส์ตลาดหุ้นนิวยอร์กที่ปิดลบในวันพุธ (19 ต.ค.65) ขณะที่นักลงทุนยังคงวิตกกังวลเกี่ยวกับภาวะเศรษฐกิจ
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่  26,981.75 จุด ลดลง 275.63 จุด หรือ -1.01%, ดัชนี HSI ตลาดหุ้นฮ่องกงเปิดวันนี้ที่ 16,230.79 จุด ลดลง 280.49 จุด หรือ -1.70% ก่อนร่วงลงอีกกว่า 2% ในเวลาต่อมา และดัชนี SSE Composite ตลาดหุ้นจีนเปิดวันนี้ที่ 3,029.30 จุด ลดลง 15.08 จุด หรือ -0.50%
โดยตลาดหุ้นสหรัฐปิดลบเมื่อคืนนี้ เนื่องจากการพุ่งขึ้นของอัตราผลตอบแทนพันธบัตรสหรัฐได้บดบังปัจจัยบวกจากผลประกอบการที่ดีเกินคาดของบริษัทจดทะเบียน และนักลงทุนวิตกว่าธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ยอย่างรุนแรงเพื่อสกัดเงินเฟ้อ
ส่วนธนาคารกลางจีน (PBOC) มีมติคงอัตราดอกเบี้ยเงินกู้ลูกค้าชั้นดี (LPR) ประเภท 1 ปี ที่  3.65%  และคงอัตราดอกเบี้ย LPR ประเภท 5 ปีไว้ที่ 4.30% ในวันนี้ตามความคาดหมาย